Nõukogu direktiiv 96/24/EÜ,

29. aprill 1996,

millega muudetakse direktiivi 79/373/EMÜ, mis käsitleb segasööda turustamist

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

nõukogu 23. novembri 1976. aasta direktiiv 77/101/EMÜ lihtsöötade turustamise kohta [4] on tunnistatud kehtetuks nõukogu 29. aprilli 1996. aasta direktiiviga 96/25/EÜ söödamaterjalide ringluse kohta, mis muudab direktiive 70/524/EMÜ, 74/63/EMÜ, 82/471/EMÜ ja 93/74/EMÜ ja tunnistab kehtetuks direktiivi 77/101/EMÜ [5];

direktiivi 96/25/EÜ eesmärk on eelkõige kõrvaldada lihtsööda ja toormaterjalide mõistete erinevused siseriiklikes seadustes; seepärast kehtestatakse lihtsöötasid ja toormaterjale hõlmav ühine mõiste "söödamaterjalid" ja selle mõiste definitsioon; sellest tulenevalt tuleks vastavalt direktiivile 96/25/EÜ need mõisted ja nende definitsioonid direktiivis 79/373/EMÜ [6] asendada uue ühise mõiste ja definitsiooniga; need muudatused mõjutavad ka segasööda mõistet;

direktiivi 96/25/EÜ lisa B osas sisalduvat loetelu tuleks kasutada söödamaterjalide ringluse (olenemata nende kavandatud kasutusest) ja ka segasöödas kasutatavate söödamaterjalide markeeringu tarbeks;

komisjoni 26. oktoobri 1992. aasta direktiivis 92/87/EMÜ, millega kehtestatakse avatud nimekiri nende peamiste koostisosade kohta, mida tavaliselt kasutatakse ja turustatakse loomadele (v.a lemmikloomad) ettenähtud segasöötade valmistamiseks, [7] koostatakse märgistamise eesmärgil segasöötade koostisosade loetelu; direktiivi 96/25/EÜ lisa A ja B osa kohaldamisest alates tuleks direktiiv 92/87/EMÜ kehtetuks tunnistada,

ON VASTU VÕTNUD KÄESOLEVA DIREKTIIVI:

Artikkel 1

Nõukogu direktiivi 79/373/EMÜ muudetakse käesolevaga järgmiselt.

1. Artikli 1 lõike 2 punktis a asendatakse mõiste "lihtsööt" mõistega "söödamaterjalid".

2. Mõiste "koostisosa(d)" asendatakse mõistega "söödamaterjal(id)".

3. Artikli 2 punkt b asendatakse järgmisega:

"b) segasööt – söödamaterjalide segu, lisanditega või lisanditeta, söötmiseks loomadele kas täissöödana või täiendsöödana;".

4. Artikli 2 punkt k asendatakse järgmisega:

"k) söödamaterjalid – mitmesugused töötlemata värsked või konserveeritud taimset või loomset päritolu tooted, nendest tööstuslikul töötlemisel saadud tooted ning orgaanilised või anorgaanilised ained, lisaainetega või ilma, mis on ette nähtud loomadele söötmiseks kas töötlemata kujul või töötlemisel saadud segasöötade koostises või eelsegu kandjana;".

5. Artikli 10 punkt b kustutatakse.

6. Artikli 10 punkti a alapunktis 1 asendatakse sõnad "millele on viidatud artikli 10 punktis b" järgmisega: "peamiste nõukogu 29. aprilli 1996. aasta direktiivi 96/25/EÜ söödamaterjalide ringluse kohta, mis muudab direktiive 70/524/EMÜ, 74/63/EMÜ, 82/471/EMÜ ja 93/74/EMÜ ning asendab direktiivi 77/101/EMÜ [8] lisa B osas loetletud söödamaterjalid."

7. Artikli 10 punkti a alapunkt 2 asendatakse järgmisega:

"2. Liikmesriigid tagavad, et direktiivi 96/25/EÜ lisa A osa "Üldine" alapealkirjade I, II, III ja IV sätetest peetakse kinni."

8. Artikkel 11 asendatakse järgmisega:

"Artikkel 11

Ühenduses turustamiseks trükitakse saatedokumentidele, pakenditele, mahutitele või nendele kinnitatud etikettidele märgitav teave ühes või mitmes sihtriigi poolt kindlaksmääratavas ühenduse riigi- või ametlikus keeles."

Artikkel 2

Liikmesriigid jõustavad käesoleva direktiivi järgimiseks vajalikud õigusnormid hiljemalt 30. juuniks 1998. Liikmesriigid teatavad sellest viivitamata komisjonile, mis teavitab sellest teisi liikmesriike.

Kui liikmesriigid kõnealused meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Vastuvõetud sätteid kohaldatakse alates 1. juulist 1998. Liikmesriigid näevad siiski ette, et enne 1. juulit 1998 ringlusse lastud segasööt, mis ei vasta käesoleva direktiivi nõuetele, võib jääda ringlusse kuni 30. juunini 1999.

Artikkel 4

Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.

Artikkel 5

Käesolev direktiiv on adresseeritud liikmesriikidele.

Luxembourg, 29. aprill 1996

Nõukogu nimel

eesistuja

W. Luchetti

[1] EÜT C 238, 26.8.1994, lk 6.

[2] EÜT C 305, 31.10.1994, lk 146.

[3] EÜT C 102, 24.4.1995, lk 12.

[4] EÜT L 32, 3.2.1977, lk 1. Direktiivi on viimati muudetud direktiiviga 90/654/EMÜ (EÜT L 353, 17.12.1990, lk 48).

[5] EÜT L 125, 23.5.1996, lk 35.

[6] EÜT L 86, 6.4.1979, lk 30. Direktiivi on viimati muudetud direktiiviga 93/74/EMÜ (EÜT L 237, 22.9.1993, lk 23).

[7] EÜT L 319, 4.11.1992, lk 19.

[8] EÜT L 125, 23.5.1996, lk 35.

--------------------------------------------------